**Αθήνα:** 18.03.2022

**Αρ. Πρωτ.:** 403

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Απογοητευτικές οι ανακοινώσεις της κυβέρνησης για τα μέτρα στήριξης για τα άτομα με αναπηρία**

Οι ανακοινώσεις της κυβέρνησης αναφορικά με τα μέτρα για τη στήριξη των ευάλωτων κοινωνικών ομάδων για την αντιμετώπιση της έκρηξης του πληθωρισμού και του κύματος ακρίβειας, εν τέλει ήταν απογοητευτικές.

Το αναπηρικό κίνημα της χώρας κρίνει ότι κινήθηκαν χαμηλότερα των προσδοκιών και των αναγκών, καθώς η κυβέρνηση δεν έλαβε διόλου υπόψη της το πρόσθετο κόστος που επιφέρει η αναπηρία στη ζωή των πολιτών με αναπηρία, χρόνιες παθήσεις και των οικογενειών τους.

Τα άτομα με αναπηρία, χρόνιες παθήσεις και οι οικογένειές τους έχουν να αντιμετωπίσουν, παράλληλα με την μακροχρόνια οικονομική κρίση και την κρίση της πανδημίας, ένα άνευ προηγουμένου κύμα ακρίβειας στα προϊόντα, την ενέργεια, τα καύσιμα κ.α., που καθιστά αδύνατη ακόμα και την κάλυψη των βασικών καθημερινών τους αναγκών.

Οι τελευταίες αυξήσεις στα επιδόματα δόθηκαν το μακρινό 2011 και με τα έξοδα για τη διασφάλιση μιας αξιοπρεπούς διαβίωσης συνεχώς να ανεβαίνουν, είναι εμφανές ότι η εντεινόμενη ακρίβεια συμπαρασύρει το κόστος διαβίωσής τους, οδηγώντας τους σε κυριολεκτική φτωχοποίηση.

Το έκτακτο βοήθημα, εκτός του ότι δεν δίνεται στο σύνολο των φτωχών ατόμων με αναπηρία, δεν μπορεί ούτε στο ελάχιστο να λειτουργήσει ως αντιστάθμισμα της ακρίβειας. Η ΕΣΑμεΑ συνεχίζει να διεκδικεί ουσιαστική στήριξη, με εύλογες αυξήσεις στα επιδόματα αναπηρίας και στις συντάξεις των χαμηλοσυνταξιούχων με αναπηρία. Συνεχίζει να διεκδικεί ειδική μέριμνα για τα άτομα με αναπηρία, χρόνιες παθήσεις και τις οικογένειές τους, με αυξημένο ποσό βοηθήματος και ενισχυμένη επιδότηση σε ρεύμα, φυσικό αέριο και καύσιμα. Επιπρόσθετα, είναι απαραίτητο να μην προσμετρώνται στο εισόδημα των ατόμων με αναπηρία το εξωιδρυματικό επίδομα και τα πάσης φύσεως προνοιακά επιδόματα, ανεξάρτητα αν τα λαμβάνουν από τον ΟΠΕΚΑ ή τον ΕΦΚΑ, όπως άλλωστε είναι θεσμοθετημένο και με το άρθρο 81 του ν.4611/2019.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |